Нават не заўважылі муж з жонкай, як выраслі дзеці. Выйшлі замуж дочкі, ажаніўся сын. Шэсць унукаў падаравалі яны бабулі з дзядулем, якія ўжо таксама сталі дарослымі, стварылі ўласныя сем’і. Багатыя Уладзя з Рэгінай і на праўнукаў: усяго іх дзесяць. Усім хапае месца ва ўтульным доме Юзэфовічаў, калі іх вялікая і дружная сям’я збіраецца разам. Старэйшая Тэрэса жыве ў Літве. Ліля і Гена засталіся напастаянна ў родным Канстанцінаве. Яны часта наведваюцца да таты з матуляй, дапамагаюць ім па гаспадарцы, падтрымліваюць. Прыязныя адносіны існуюць дзесяцігоддзямі ў Юзэфовічаў і з суседзямі.